Disney inviterer «alle» til «Star Wars»-audition
Nyheten om de mange kommende «Star Wars»-filmene ble mottatt med stor glede hos fansen tidligere i år. Den første filmen får premiere i 2015, men selv om arbeidet pågår for fullt, er ikke rollelisten besatt.Nå kan hvem som helst i den rette alderen sikre seg rollen - hvis de har talent og kommer gjennom nåløyet. Disney, som kjøpte «Star Wars»-rettighetene fra George Lucas i fjor, inviterer til åpne audition-runder, melder både BBC og The Guardian. BBC skal ha fått bekreftet fra kilder at denne Twitter-meldingen, fra en konto som tilhører Disneys casting-agent Claire Curry, dreier seg om «Star Wars». Disney skal ikke selv ha ønsket å bekrefte at det stemmer. «Åpne auditons for ny Disney-film. Bristol først. Ses i helgen», heter det i meldingen.Det er ingen biroller det skal være snakk om. Produsentene ønsker angivelig å plukke to av hovedrollene blant de håpefulle som møter opp. Den ene rollen skal være en foreldreløs jente i slutten av tenårene, mens den andre skal være en gutt - muligens på samme alder eller noen år eldre. De kvinnelige søkerne må være fylt 16 år, mens mennene som drømmer om den andre rollen, må være over 18. Det opplyses videre om at de som melder seg bør være pene, intelligente og sporty. Auditionrunder blir arrangert i England, Irland og Skottland førstkommende helg. Det er ikke uvanlig at store filmproduksjoner fyller roller på denne måten. I flere av «Harry Potter»-filmene har det vært holdt lignende auditions. Det hører imidlertid til sjeldenhetene at hovedrollene i gigantproduksjoner som denne, plukkes på åpne audition-runder. En av dem som har fått sitt store gjennombrudd etter først å møtt opp på audition, er Dakota Blue Richards (19), som vant hovedrollen i «Det Gylne Kompasset» i 2007. Innspillingen av filmen starter etter planen i Pinewood Studios til våren.«Hunger Games»-manusforfatter Michael Arndt har til nå jobbet med prosjektet, men ble nylig byttet ut. Manuset til «Episode VII» skal i stedet fremover utvikles av Lawrence Kasdan og JJ Abrams, som også skal regissere filmen. Kasdan er identisk med mannen som førte manuset til «Imperiet slår tilbake» (1980) og «Jediridderen vender tilbake» i pennen.
Nå har helt ukjente mennesker med en skuespillerdrøm, sjansen til å sikre seg hovedrolle i den kommende «Star Wars»-filmen.